钦定古今图书集成/明伦汇编/氏族典/第129卷 > 陈于陛
## 钦定古今图书集成/明伦汇编/氏族典/第129卷 > 陈于陛

按《明外史陈于陛传》：“于陛，字元忠，大学士以勤子也。
举隆庆二年进士，选庶吉士，授编修。万历初，预修世
穆两朝实录，充日讲官，累迁侍讲学士，擢詹事，掌翰
林院。疏请早建东宫。十九年，拜礼部右侍郎，领詹事
府事。明年，改吏部，进左侍郎，教习庶吉士，进礼部尚
书。于陛少从父以勤习国家故实，为史官，益究经世
学，以前代皆修《国史》，而本朝独无疏言。我朝正史，阙
焉未讲。伏睹朝野所撰次可备采择者，无虑数百种。
倘不及时网罗，岁月浸邈，卷帙散脱，耆旧渐凋，事迹
罕据，欲成信史，将不可得。惟陛下立下明诏，设局编
辑，使一代经制典章，犁然可考，鸿谟伟烈，光炳天壤，
岂非万世不朽盛事哉！”诏从之。二十二年正月，遂以
于陛为副总裁。其年夏，兼东阁大学士，入参机务。以
甘肃破贼功，加太子少保。三年满，改文渊阁，进太子
太保。时帝拒谏益甚，上下否隔，乱政亟行，于陛忧形
于色。二十四年，病卒于位。史亦竟罢。赠少保，谥文宪。